“የኮሮና ቫይረስ ቀጣይ እጣፋንታ ምን ሊሆን እንደሚችል አይታወቅም”  – ዶክተር ፈይሳ ረጋሳ
‹‹ለኮሮና ቫይረስ በሳይንሳዊ መንገድ መድኃኒትም ሆነ ክትባት እስካሁን ድረስ ባለመገኘቱ ቀጣይ የበሽታው እጣፋንታ ምን ሊሆን እንደሚችል አይታወቅም›› ሲሉ በኢትዮጵያ ህብረተሰብ ጤና ኢንስቲትዩት የአለም አቀፍ ጤና ምድብ የኢትዮጵያ ተጠሪ ዶክተር ፈይሳ ረጋሳ ገለፁ። ተጠሪው ከአዲስ ዘመን ጋር በነበራቸው ቆይታ ቫይረሱ አዲስ ክስተት ከመሆኑ አኳያና ጥናት ተደርጎበት መድኃኒትና ክትባት እንዳለው እስካሁን ድረስ በሳይንሳዊ መንገድ ባለመረጋገጡና የበሽታው ብቸኛ መከላከያ እጅን በመታጠብ፣ ማህበራዊ ርቀትን በመጠበቅና ከተቻለ ራስን በቤት ወስኖ ማቆየት በመሆኑ የበሽታውን ቀጣይ እጣፈንታ አሁን ላይ ሆኖ መገመት እንደሚያዳግት አስታውቀዋል። ቫይረሱ በአለም አቀፍ ደረጃ ከተመዘገቡት የወረርሽኝ አይነቶች ውስጥ በስርጭት ከፍ ብለው ዝቅ ከሚሉት ውስጥ አንዱ ነው ተብሎ የሚገመት ቢሆንም በከፍተኛ ፍጥነት የሚዛመትና በዚሁ ቫይረስ የሚያዙና የሚሞቱ ሰዎች ቁጥርም ከፍተኛ በመሆኑ ከሌሎች ወረርሽኞች እንደሚለይ ተጠሪው የጠቆሙ ሲሆን፤ ከዚህ አኳያ መዘናጋት ሳይኖር በተለይ ኢትዮጵያን ጨምሮ በማደግ ላይ ያሉ የአፍሪካ ሀገራት መከላከል ላይ ያተኮረ ስትራቴጂያቸውን ማስቀጠል እንደሚኖርባቸው አሳስበዋል። ‹‹በአሁኑ ወቅት ስለቫይረሱ እንዲህም ነው እንዲያም ነው ለማለት ያስቸግራል›› ያሉት ተጠሪው፤ በሽታው አንድ ደረጃ ላይ ደርሶና የሰዎች በሽታውን የመከላከል አቅም ጠንካራ ሆኖ በሽታው የሚያስከትለውን ያልተለመደ የስርጭት ውጤት መቀነስ የሚቻል ከሆነና በዚሁ ከቀጠለ ወረርሽኙ ቆሟል ማለት ይቻላል ብለዋል። ቫይረሱ ሙሉ በሙሉ ቆሟል የሚባለውም በአለም አቀፍ ደረጃ በዚህ ቫይረስ አንድም የተያዘ ሰው ሲጠፋ መሆኑን ገልፀዋል። ቫይረሱ ክትባትና መድኃኒት አልያም ደግሞ ሰዎች ጠንካራ በሽታ የመከላከል አቅም ካጎለበቱ ወደኋላ የሚመለስበት እድል ሊኖር እንደሚችልም ተጠሪው የጠቀሱ ሲሆን፣ እስከዛው ግን በሽታው ምን አይነት አቅጣጫ ሊይዝ እንደሚችል ለመገመት አዳጋች መሆኑን አመልክተዋል። ቫይረሱ ሙሉ በሙሉ ከጠፋ በኋላ ወደ ቀደመው ሁኔታ ለመመለስ የሚቻል መሆኑንም ተጠሪው የጠቆሙ ሲሆን፤ ይሁንና እያስከተለ ካለው ማህበራዊ፣ ምጣኔ ሀብታዊና ፖለቲካዊ ቀውስ አኳያ በቶሎ ለማገገም እንደማይቻል ገልፀዋል። ቫይረሱ ባለበት እንዲቆምና እንዲገታ ዋነኛ ትግል ከዚህ በላይ እንዳይሰራጭ መቆጣጠርና የተያዙትን ሰዎች ማከም መሆኑንም ገልፀው፤ ማህበራዊ ርቀትንና ፣ የእጅ ንፅህናን መጠበቅ ብሎም አላስፈላጊ እንቅስቃሴዎችን መቀነስ መተኪያ የሌለው የቫይረሱ መከላከያ በመሆኑ ይህን ያለመሰልቸት ሁሌም በየእለቱ ተግባራዊ ማድረግ እንደሚያስፈልግ አስታውቀዋል።አዲስ ዘመን ሚያዝያ 13/2012 አስናቀ ፀጋዬ